Lahemaa rahvuspargis tegutsevad mehed, kes rannas kive lõhuvad ning need pärast
veoautoga ehitustöödeks koormakaupa minema veavad.
Lääne-Virumaa keskkonnateenistuse jahinduse ja kalanduse spetsialist Leo
Bergström, kes põhjarannikul kalal käib rääkis kohalikule päevalehele, et on
korduvalt näinud, kuidas väiksemat sorti veoautod rannas seisavad.
Omale kerisekivide või kamina ehituseks kivide vedajaid on Bergströmi sõnul
olnud kogu aeg, aga suuremate koormatena pole tema teada varem rannast kive
korjatud.
"See pidi hea äri olema," nentis Bergström, teades, et ehituses ja
haljastuses loodusliku kivi järele nõudlus olemas. Näiteks Võsult ida poole
jääval Lobi neemel, mille kivine rand on autoga hästi ligipääsetav, leidsid
Lahemaa rahvuspargi töötajad korrapäraselt laotud lõhutud kivide hunnikud,
pindalaga pindala oli umbes 1x1,2 meetrit.
"Näha, et need olid professionaalselt lõhutud," märkis Lahemaa rahvuspargi
spetsialist Imbi Mets. Ta lisas, et kivide lõhkumiseks peavad olema spetsiaalsed
tööriistad ja lõhkuja peab oma tööd tundma.
Lobi rannas on näha tühjad kohad, kust kivid on välja kangutatud, ja lõhutud
kivitükid. "Vaatad muidu küll, et kive on rannas palju, aga tegelikult on juba
näha, et neid jääb vähemaks," lausus Leo Bergström.
Tema teada on kivivargad korraldanud oma töö nii, et kõigepealt sõidetakse
džiipidega randa ja sorteeritakse kivid ning seejärel minnakse veoautoga järele.
Vargad tegutsevad nii kiirelt, et neile on raske jälile saada.
Bergström rääkis, et kord kutsus ta ühtedele kivivedajatele politsei, aga
politsei ei saanud teha muud, kui kontrollida dokumente. Tookord oli tegemist
Keila inimestega, kes väitsid, et tahavad endale kiviaeda ehitada.
Vargusest on teatatud ka keskkonnainspektsioonile ja inspektsioon uurib asja.
Keskkonnainspektsiooni avalike suhete nõunik Leili Tuul ütles, et maapõue
seaduse järgi tohib kive võtta ainult maa omanik ja sedagi vaid juhul, kui ta
kive kinnistult välja ei vii.
"Looduse seisukohast on tegemist loodusobjekti rikkumisega," lisas Lahemaa
rahvuspargi looduskaitse peaspetsialist Lauri-Indrek Tummeleht.
Rahvuspargi andmetel seni massiliselt ei varastata, kuid Imbi Mets palus
rannakülade elanikel ja kaluritel siiski naabrivalve korras ümbrusel silm peal
hoida ja kahtlaste tegevuse märkamisel helistada keskkonnainspektsiooni tasuta
vihjetelefonile numbril 1313. BNS